Vi følte os virkelig velkommen, da vi kom til Ravenswood Guest House. Der var sat frisk frugt frem, og i køleskab og skabe var der æg, brød, ost, marmelade, juice, mælk + kaffe og te. En meget glædelig overraskelse, da vi havde en lang rejse bag os.
Richard modtog os og viste lejligheden frem. Den svarede helt til vores forventninger. Der var dejlig meget plads og alt muligt husgeråd. Vi var to voksne, men lejligheden ville kunne rumme i hvert fald en voksen mere eller måske et par børn. Uden for vinduerne var der blomster og grønsagshave - hyggeligt. Huset ligger i et overvejende villakvarter, som vi følte os helt trygge i.
Vi lånte to fine cykler, som vi tog cykelstien ind til byen på. Der er 8 - 10 km derind. Vi fik rigtig meget hjælp af Richard og Cathy til planlægning af vores ophold i Chicago og til vores vidererejse. Det viste sig faktisk sjovt nok, at vi havde rigtig meget tilfælles med vores værter, så selv om vi mødtes som fuldstændig fremmede, sagde vi farvel som nye venner.
Jeg kan varmt anbefale Ravenswood Guest House til andre rejsende. Lejligheden er også af en sådan karakter og med så meget privatliv, at man ville kunne bo behageligt der i længere tid.